Seks har budt på at få lov til at bygge en blanding af boliger, kontorer og dagligvarebutikker i havnebydelen.

Annonce

Der bliver kortere vej til købmanden for de efterhånden mange beboere på Aarhus Ø.

Ikke i dag eller i morgen men i løbet af få år.

Kommunen har netop haft en byggegrund på Nikoline Kochs Plads ved siden af de fire ungdomsbolighuse til salg i et udbud. Kravet til køber er, at omkring en tredjedel af byggeriet skal være til erhverv. Heraf 4.000 kvadratmeter butikker i stueplan til en eller flere dagligvarebutikker.

Et yderligere krav i udbuddet har været, at tilbudsgiverne kan stille med en dagligvarekæde, der er klar til at leje sig ind i lokalerne. Der må være hele seks af slagsen med interesse for at komme indenfor på Aarhus Ø.

I hvert fald har kommunen modtaget seks bud med tilhørende projekter på grunden, hvor der udover butikker og kontorer kan bygges 20.000 etagekvadratmeter boliger.

Hvilket af de seks bud, der vinder på pris og projekt, bliver ikke afgjort lige med det første.

Annonce

Boliger med udsigter

»Nu skal vi i første omgang kigge buddene igennem og have forhandlingsmøder med tilbudsgiverne, inden vi starter udvælgelsesprocessen og kommer med indstilling til byrådet. Det er jo politikerne, der skal godkende og beslutte et salg,« siger Bente Lykke Sørensen, chef for kommunens afdeling for Bolig og Projektudvikling.

Hun undrer sig ikke over interessen for udbuddet.

»Beliggenheden er rigtig god med havnebassinet - Bassin 7 - til den ene side og lystbådehavnen til den anden,« siger Bente Lykke Sørensen.

Annonce

Kontorer. Basta!

Kommunen har tidlige tilladt flere af byggeprojekterne på Aarhus Ø at ændre det, der skulle have været bygget til erhvervsformål, til boliger.

Sådan kommer det ikke til at gå på Nikoline Kochs Plads. Her er et af kommunens krav til budgiverne, at de stiller med en lejekontrakt med en eller flere dagligvarebutikker.

Og det resterende krav om erhverv - 6.000 etagekvadratmeter - typisk til kontorer, bliver der heller ikke givet køb på.

»Vi anderkender, at det har været vanskeligt at trække erhvervslejere til Aarhus Ø. Nu er der hul igennem. Det ser vi med Pakhusenes succes. Så vi ændrer ikke ved, at der skal være erhverv også på Nikoline Kochs Plads. Det er vigtigt, mener vi. Også i forhold til det hotel og konferencecenter, der efter planen kommer lige overfor,« siger Bente Lykke Sørensen.